钦定古今图书集成/明伦汇编/氏族典/第462卷 > 《廖用贤尚友录》 > 顾荣
## 钦定古今图书集成/明伦汇编/氏族典/第462卷 > 《廖用贤尚友录》 > 顾荣

按《晋书顾荣传》，“荣字彦先，吴国人也。祖雍，吴丞相。父
穆，宜都太守。荣机神朗悟，弱冠仕吴。吴平，与陆机兄
弟同入洛，时人号为三俊，拜郎中。赵王伦篡位，伦子
虔为大将军，以荣为长史。伦败，齐王冏召为大司马
主簿。冏擅权骄恣，荣惧及祸，终日昏酣，不综府事。及
冏诛，荣以讨葛旟功，封嘉兴伯，转太子中庶子，长沙”
王乂为骠骑，复以荣为长史。乂败，转成都王颍丞相
从事中郎。惠帝西迁长安，征为散骑常侍，以世乱不
应，遂还吴。东海王越以荣为军谘祭酒。属广陵相陈
敏反，假荣右将军、丹阳内史。荣说甘卓、纪赡等起兵
攻敏，事平还吴。永嘉初，征拜侍中。元帝镇江东，以为
军司，加散骑常侍，凡所谋画，皆以谘焉。六年，卒官。谥
曰元。子毗嗣，官至散骑侍郎。